LA BAUTULA 1 

1:1-25 E God vipou la golugolu tomi 

1-5 Alaura seseleti te la silokola, e God vipou la mori me 

la magasa. La magasale, la magasa bulalahu moli^ la paga isa 
souka oio vola. La kalulule God^ eia oio veve roborobo la maga 
La matagaga bakisi ouka, eia maligoma tomi moli, Goio, e God 
vei male "Taritigi la matagaga ge sibitala^" Tio, oio moli ovola 
la tasi matagaga tomi moli. Eia hiloa eia taritigi, eia goio toi la 
isala veia la haro. 

Tio eia goio tabaria la maligoma, eia toila la logo. 
Alele la siloko la haro kaluvuti ele. 

6-8 Tio e God goio vikara lou mago "Taritigi la mago ge 

tasuku sotalo, la tuluvu la mori ge tasuku soata, la baa ge taua." 
Tio, eia goio sibitala mai ale eia toitiale. Ale kabili, eia toila 
veia la baa moli. Alele la ilua la haro kaluvuti ele. 

9-10 Tio e God goio vikara lou mago "Taritigi la mago tomi 

ge goio vikapopo te la gale isa, la magasa ge tabuli ge tagara." 
Tio, eia goio sibitala mai ale eia toitiale. 

11-13 Tio e God goio vikara lou mago "Taritigi la maratatila 

la obobu tomi, me la ilali tai ge kusi te la magasa." Tio, eia 

goio sibitala mai ale eia toitiale, Egiteu tomi goio vua, egiteu 

sibitala mapaiti. Tio e God goio hiloa, eia veia eia taritigi. 

Alele la itolu la haro kaluvuti ele. 

14-19 Tio e God goio vikara lou mago "Taritigi la haro, me la 

taio, egiteu la matatabu tomi ge sibitala." Tio egiteu goio 

sibitala* Eia goio tabaria veia la kavikoki kara te la maulavi la 

rovilalale la haro. Tio la taio me la matatabu, egiteu ge paga, 

la rovilalale la paga logoti. La haro me la taio, eia veia egirua 

ge la rovilala te la leavala me la mahati. Eia igo la igogolu 

alele veia la matagaga tomi ele ge vimatagaga la babaa tomi. 

Tio alele la ivaa la haro kaluvuti ele. 

20-23 Mulimuli e God vikara lou mago "Taritigi la maratatila 
la iia tomi, egiteu ge sibitala ge mahuli olau te la mago." Tio 
la iia tomi sibitala mai ale eia toitiale. Egiteu visibitala e 
latatu giteu, egiteu volu olau te la tia la mago. Eia vipou tai 
la malumalu oata te la baa,, egiteu visibitala e latatu giteu, la 
maratatila la malumalu tomi egiteu volu oata te la baa. Ale la 
ilima la haro kaluvuti ele. 

24-25 E God vikara lou mago "Taritigi la papaga tomi ge 
sibitala ge momou oio te la hohoi, la bolobolo, la baibasi, e 
taiveve, egiteu la pakekeso tai ale galagala la tabola giteu otalo 
te la magasa." Tio egiteu goio sibitala mai ale eia toitiale. La 
maratatila la papaga tomi ale e God vipou egiteu, egiteu tomi 

visibitala e latatu glteu, egiteu volu oio te la tia la hohoi. 

E God goio vlfabari legiteu la obobu ale kukusi oilo te 
la tia la hohoi veia egiteu ge alalia. 

1:26-2:25 Goio^ e Gbd vipou la muluga la tahalo^ me mulimuli 
la muluga la tavile tai^ veia la kalulu girua ge mai sesele la 
kalulule God. 

LA BAUTULA 2 



E God vipou la muluga la tahalo, eia sokoa maie: 
eia tapoi la magasa, eia igoa mat sesele la tahalo* Eia pusu la 
lolovi la vimahulila soilo la hova la maisula, la tahalole goio 
mahuli. Eia toi la isala e Adam. E God raragi la mahuma isa 
uru, eia vipou e Adam oilo vola. La lalu isa uru saisali kabili te 
la mahumale. La mapa la lalu alele loata la gale Eden. Oilo te 
la mahumale la obu isa oio, la obu la mahulila. La obu isa tai 
oio ale egiteu ge rovi la golu ale taritigi, me la golu ale kama 
kokora. E God veiale Adam maie "Taritigi eme ge alali la vavua 
la obobu tomi ale magiri te la mahuma taume. lala moli la obu 
ale egiteu rovi la golu ale taritigi me la golu ale kama kokora, 
eme umala ge alalia. AAai eme ge alia, tio te la haro moli alele^ 
eme ge la siloko la pileho tamutou. Eme ge peho, me egiteu ale 
mulimuli taume tai ge peho,. La vuhula mai eme ge alia, eme ge 
rovi la golu ale taritigi me la golu ale kama kokora." 

La bolobolo, la baibasi me la malumalu ale God vipou 
egiteu, eia baha taro egiteu soio te Adam, e Adam goio toi la isa 
giteu isasasa. 

E God vei mago "Eia kama taritigi e Adam ge pou 
sekela moli. Eau ge vipou isa la tavile, eia ge la visuli tetala." 

Tio e God vimatatutulu e Adam^ eia goio mavuta totomu* Eia 
abi la karususule Adam isasa, eia goio igo robo lou la mailila. 
Eia abi la karususule Adam mai ele, eia goio igogolu ovola, eia 
sibitala mai la tavile* Tio e Adam goio hagolo, e God puli la 
tavile soio tetala. E Adam hiloa eia mago "Eme mai moli eau. 
E God abi la fuhagu, eia visibitala eme oio vola. Eau ge toi la 
isamu veia la tavile." lala igoie la tahalo me la tavile hiliti taro 
e tila girua me tama girua, egirua goio vipou tomi, egirua ge isa 
moli. E God veia girua ge savu e latatu girua. Eia vei taia 
girua veia egirua ge baumuli la papaga tomi ale eia vipouti 
egiteu. Egiruq kama kisi robo la kabili girua la paga isasa, 
egirua tuga bulalahu moli. lala moli egirua kama mahela. 

E God hilo la papaga tomi eia vipou egiteu^ 
egiteu marasa. Alele la iuolo la haro kaluvuti ele. La igogolu 
tetala kaluvu tomiti, eia goio maila te la ivitu la haro. Eia toi 
la haro ale veia eia ge isapolo te la haroharo tomi^ la vuhula eia 
maila oio vola. 



LA BAUTULA 3 

3:1-24 Ale la siloko la iruru 

1-7 E taive, eia isa la tahalo la gabutatalala tetala malau. 

Eia veia la tavile mago "Eia sesele veia e God mera faro amulua 
veia amulua umala ge alali la vavua la obobu tomi omai te la 
mahuma ia?" La tavile veiale taive mago "Ouka, amilua ge ali 
la vavua la obobu fomi, iaia moli la obu ale kabili te la mahuma, 
e God mera robo le amilua. La vuhula mai amilua ge sou ovola, 
amilua ge peho, me egiteu ale mulimuli tamilua tai ge peho* 
Amilua mai la siloko la pileho tamiteu." E taive veia la tavile 
mago "lala moli amulua kama ge peho, ouka sesele. E God rovia 
mai amulua ge abia ge alia, amulua ge matagaga mai eia, amula 
ge rovi la golu ale taritigi me la golu ale kama kokora." Tio la 
tavile goio hilo la obu eie, eia isu pepeho la vavuala, Eia 
luluala isa, alia. Eia alia, eia abiale haruala. E haruala alia, 
tio egirua matagagoti te la golu ale taritigi me la golu ale kama 

kokora. Egirua karutu veia egirua magiri bulalahu moli, la kabili 
girua kavelevele moli^ egirua kama kisi la kulikuli. Egirua mahela, 
egirua goio sahi la galagala la obu, tau robo la kabili girua ovola. 

8-21 Tic te la maulavi la matarorovila e God kavovou oilo 

la tia la mahuma. E Adam egira me rutula lolo la talikumu la 
vahala eia tatuga, egirua goio pou kokovu oilo la hohoi. E God 
tola egirua mago "Adam, amulua oiove?" E Adam kolia mago 
"Eau lolotime eme tatuga, eau taga, la vuhula eau pou bulalahu 
moli, la kulikuli taku ouka." E God mago "Ere veiamu veia la 
kulikuli taume ouka? Eme soioge aliti la vavua la obu ale eau 
mera robo I eme e?" lala moli e Adam veiald mago "La vuhula 
la tavile ale eme vipoua omai taku^ eia lulua, abiagu, eau alia." 
La tavile mago "La vuhula e taive visigoloau veia eau ge alia, 
tio eau alia." E God veiale taive mago "loge, eme ge galagala 
moli la tabolamu otalo la magasa, Amula me la tavile, e tutubu 
mulua tomi mulimuli, amutou ge vigagima moli. Eme ge 
basimulimuli egiteu, egiteu ge too perepere la gamamu." 

Tio e God vikara soio te la tavile mago "Eme igoti la 
iruru, iaia eme ge ligi te la piligo. lala moli eme ge isisu lou e 
haruamu, eme ge ruturutuala." 

Tio e God vei louale Adam mago "Eme igoti la irurue, 
eme ge vulalai, la hohoi ge kusi robo lou la mahuma taume. La 
maholomu ge pusi, eme ge ali, kara te ale eme ge peho, Eau 

vipoume, la vovomu la magasa. Eme ge peho, la vovomu ge la 
magasa lou." 

Mulimuli e God abi la kulikuli la kau me la mee, eia 
abia, igo la kairobola tegirua. 

La tavile ale, eia e tila gatou tomi. E Adam toi la isala 
veia e Eva, la masovala mai e tila gatou. 

22-24 Tio e God rovia veia e Adam me Eva, egirua roviti la 
golu ale taritigi me la golu ale kama kokora. E God baha taro 
egirua veia egirua souka ge abi la vavua la obu la mahulila. 
Eia baha la bilalaha isahari veia egiteu ge magiri robo la mata 
la gauru ale goilo te la obu la mahulila. La goto isa uru tai oio, 
polo galilili. Eia mata kalulusa, eia tululu mai la havi ale 
karerere. 

Tio egira me rutula hiliti taro la mahuma ale taritigi 
ele, egirua goio vulalalai, galugalu oio te la baa isapolo. 

